БІЛІМІМ - ОТАНЫМА!

25 мамыр- оқу жылының аяқталған күні ғана емес, талай арманға қанат қақтырған, балалықты болашаққа жалғаған , жас түлектердің алтын ұя мектептен түлеп ұшатын маңызды сәті.
Дәл бүгін тұлымды ұл мен ақ бантикті қыз мектептегі соңғы қоңырау үнін болашақ баспалдақтарымен алмастырады.
Жетісай ауданының мамандандырылған “Дарын” мектеп- интернатының  соңғы қоңырау салтанаты мектеп қабырғасында кеш қонақтарының, ата-аналар мен ұстаздардың қатысуымен салтанатты  жағдайда өтті.
Әуелеген мемлекеттік гимнмен бастау алған іс- шара түлектердің мектеп пен ата-анаға, ұстаздарына арналған әсем әуендерімен, жүректен шыққан өлең жырларымен жалғасып, жас түлектердің мектеп вальсімен өріле түсті.
Салтанатты жиынның құрметті қонақтары: 
Мәслихат депутаты А.Асауов мырза;
Мәслихат депутаты С.Сейдуллаев мырза,
Зейнеткер ұстаздар- Д.Сатыбалдиев, Б.Сүлейменова.
Соңғы қоңырау жылды қорытындылау ,жыл бойына жасалған жұмыстың   есебі болғандықтан, оқу жылы барысында жарқын жеңістерге қол жеткізген жеңімпаз шәкірттер мен олардың жетекші ұстаздары марапатталды.
[bookmark: _GoBack]2025-2026 оқу жылын 49 түлек тәмамдаса, “Алтын белгі” белгісіне үміткерлер саны- 17 оқушы, Үздік аттестатқа үміткерлер саны-   16  оқушы.
Бұл түлектеріміз де  мектебіміздің жақсы атын облыс, республикаға танытып, талай білім бәйгесінде олжа салған дарабоздардың қатарынан табыла білді.
Бүгін барлық сыныптарда “ БІЛІМІМ- ОТАНЫМА” , “ЗАҢ ЖӘНЕ ТӘРТІП”, “АДАЛ АЗАМАТ” тақырыбында тәрбие сағаттары өтіліп отаншылдық,  білім мен тәрбие құндылықтары дәріптелді.
Бір болып арман- ниет тілектері,
Лүп-лүп етіп толқуда жүректері.
Сәт сапар, ақ жол болсын баршаңызға,
Мектебімнің аяулы түлектері!
Осылайша, жүректері алабұртып, асқақ арманды қанат еткен жас түлектерге сәтті сапар болсын! Алда мемлекеттік емтихандар мен болашаққа жол салатын Ұлттық бірыңғай тестілеу. 
Мектепте әркез жеңімпаз болған жас түлектерге өмірдің бар белесінде жеңімпаз болыңдар деген тілек жолдаймыз! Білімін Отанына арнаған азаматтардан болғайсыңдар!
